b"\n_START_ARTICLE_\nImpressora electrosensitiva\n_START_PARAGRAPH_\nUna impressora electrosensitiva \xc3\xa9s una forma obsoleta d'impressora d'ordinador que utilitza un paper especial cobert amb una capa d'alumini sobre un fons negre, que s'imprimeix mitjan\xc3\xa7ant l'\xc3\xbas d'un corrent polsant en el paper a trav\xc3\xa9s de dues agulles que es mouen a trav\xc3\xa9s d'una cinta transportadora a alta velocitat. Es van introduir a la d\xc3\xa8cada del 1960. Aquests dispositius van ser incorrectament referits de vegades com impressores t\xc3\xa8rmiques (que en realitat \xc3\xa9s una tecnologia diferent)._NEWLINE_La impressi\xc3\xb3 electrosensitiva (o impressi\xc3\xb3 electroest\xc3\xa0tica) va ser una tecnologia senzilla i econ\xc3\xb2mica. La qualitat d'impressi\xc3\xb3 era relativament pobre, per\xc3\xb2 en un moment en qu\xc3\xa8 les impressores convencionals costaven centenars de lliures, el preu de les impressores electrosensitives, a sota de 100\xc2\xa3, era un punt de venda important. El desavantatge principal \xc3\xa9s que nom\xc3\xa9s es poden imprimir en paper metal\xc2\xb7litzat especial; aquest paper ja no est\xc3\xa0 disponible f\xc3\xa0cilment per a venda.\n_START_SECTION_\nModels\n_START_PARAGRAPH_\nLa Hewlett Packard 9120A, del 1969, muntada a la part superior de la calculadora HP-9100A/B, va utilitzar la t\xc3\xa8cnica electrosensitiva._NEWLINE_La impressora ZX Printer, introdu\xc3\xafda el novembre de 1981 per a l'ordinador dom\xc3\xa8stic de gamma baixa ZX81 (i m\xc3\xa9s tard pel ZX Spectrum) utilitza el m\xc3\xa8tode d'impressi\xc3\xb3 electrosensitiva, amb un preu d'eixida de 49,95 lliures._NEWLINE_A la d\xc3\xa8cada del 1980, Casio tamb\xc3\xa9 va llan\xc3\xa7ar una \xc2\xabMini Electro Printer\xc2\xbb, la FP-10, per a algunes de les seves calculadores cient\xc3\xadfiques.\n_START_SECTION_\nVariants\n_START_PARAGRAPH_\nHi va haver una altra implementaci\xc3\xb3 d'aquest tipus d'impressores que consistia a subministrar el t\xc3\xb2ner sec des d'un petit forat d'una vareta prima de cristall usant una espurna d'alt voltatge entre el cap\xc3\xa7al d'impressi\xc3\xb3 i la superf\xc3\xadcie. Aix\xc3\xb2 va proporcionar l'avantatge de poder imprimir sobre paper com\xc3\xba, per\xc3\xb2 el desavantatge que de vegades la tinta no quedava ben adherida al paper i es distorsionava la impressi\xc3\xb3. A difer\xc3\xa8ncia de la impressora Sinclair, aquesta nom\xc3\xa9s tenia una agulla (la vareta del t\xc3\xb2ner). Aquesta impressora nom\xc3\xa9s podia escriure una l\xc3\xadnia de p\xc3\xadxels d'un cop."